वास्तुकला तथा मूर्तिकला इक दूई दियां सहायक कलां न। मूर्तिकला दा प्रयोग मन्दर, बिहार, स्तूप आदि धार्मक वास्तुएं दी सजावटा आस्तै हुन्दा हा। गांधार, मथुरा, गुप्त, अमरावती, शुंग आदि मूर्ति कलाएं दे केन्द्र उऐ थार हे जित्थें बौद्ध धर्म दे बड़े-बड़े सधाराम, बिहार ते स्तूप मिले न। पैहलें बौद्ध वास्तुकला दा जन्म होआ, बाद च ओदी शोभा ते पवित्रता बधाने आस्तै मूर्तियें दा निर्माण सामनै आया। इस्सै सिद्धान्तै दे अनुसार डुग्गर देसै च मूर्तिकला दे बी उऐ केन्द्र हे जित्थें पुरानी इमातें जं वास्तुएं दे खंडहर मिले। जिनें शिल्पियें ते कारीगरें, बलौर, बबोर, किरमची आदि दे मन्दर बनाए, उनें गै केईं प्रकार दियां देव-मूर्तियां बी बनाइयां।